[pic] | COMISIA EUROPEANĂ |

Bruxelles, 19.4.2011

COM(2011) 153 final

2011/0069 (NLE)

Propunere de

DECIZIE A CONSILIULUI

din

privind poziția care urmează să fie adoptată de Uniunea Europeană și de statele sale membre în cadrul Consiliului de asociere înființat prin Acordul euro-mediteraneean, de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, cu privire la adoptarea unei recomandări pentru punerea în aplicare a planului de acțiune UE-Iordania în cadrul politicii europene de vecinătate (PEV)

EXPUNERE DE MOTIVE

Comunitatea Europeană și Iordania au stabilit primele relații contractuale în 1977 prin semnarea unui acord de cooperare. Atât Acordul de asociere din 1997 (care a intrat în vigoare în mai 2002), cât și planul de acțiune în cadrul politicii europene de vecinătate (PEV), adoptat în 2005, au contribuit în mod semnificativ la dezvoltarea relațiilor bilaterale. De-a lungul anilor, Uniunea Europeană și Iordania au construit treptat un parteneriat solid și constructiv care este pe punctul de a intra într-o nouă fază.

În concluziile sale adoptate în decembrie 2008, privind „Consolidarea relațiilor bilaterale dintre Uniunea Europeană și partenerii săi mediteraneeni”, ca urmare a interesului manifestat de Iordania pentru un parteneriat mai solid cu Uniunea Europeană, aceasta din urmă a salutat perspectivele de consolidare a relațiilor și a confirmat voința sa de a colabora activ cu Iordania în vederea adoptării unui nou plan de acțiune în cadrul PEV care să reflecte natura ambițioasă a acestui parteneriat.

În comunicarea adresată Parlamentului și Consiliului privind punerea în aplicare a politicii europene de vecinătate, publicată în aprilie 2009, Comisia a subliniat că aprofundarea relațiilor cu orice țară vizată de PEV ar permite instituționalizarea și consolidarea schimburilor politice, intensificarea participării țării vizate în cadrul spațiului economic al UE și realizarea unui grad ridicat de integrare în diverse domenii de acțiune.

În cadrul celei de-a 8-a reuniuni al Consiliului de asociere din 16 novembre 2009, Uniunea Europeană și Iordania au decis consolidarea nivelului și intensității relațiilor acestora. În cadrul acestei reuniuni, Comisia a fost însărcinată de către structura existentă de subcomitete, să analizeze conținutul și posibilitățile de consolidarea a relațiilor dintre Iordania și UE.

În acest context, Comisia, în cooperare cu președinția, a negociat cu Iordania un proiect de nou plan de acțiune în cadrul PEV, pentru cinci ani. Punerea sa în aplicare va contribui la respectarea dispozițiilor acordului de asociere și va contribui la instituirea unor relații din ce în ce mai strânse cu Iordania, caracterizate printr-un grad ridicat de integrare economică și o aprofundare a cooperării politice. Punerea în aplicare a planului de acțiune se va materializa în progrese considerabile în ceea ce privește apropierea legislației, reglementărilor și standardelor Iordaniei de cele ale Uniunii Europene.

Evoluția spre un parteneriat avansat rezultă din obiectivul comun de promovare a păcii, stabilității și prosperității și se bazează pe valorile fundamentale împărtășite de UE și Iordania, respectiv principiile democratice care includ statul de drept și respectarea drepturilor omului. Acest nou plan de acțiune în cadrul PEV conferă substanță acestui parteneriat avansat.

Iordania a adoptat măsuri curajoase în direcția bunei guvernanțe și reformelor politice; a arătat disponibilitate în ceea ce privește asumarea de noi angajamente în domeniile democratizării, respectării drepturilor omului și statului de drept.

În cadrul recentului Consiliu de asociere UE-Iordania desfășurat la 26 octombrie 2010, părțile au luat act de încheierea negocierilor tehnice în vederea unui nou plan de acțiune comun UE-Iordania în cadrul PEV.

Astfel, Planul de acțiune în cadrul PEV va rămâne un instrument de referință esențial care va ghida relațiile bilaterale cu Iordania pe parcursul anilor următori. PEV va continua să joace un rol catalizator ca și cadru politic unic, bazându-se, între altele, pe parteneriat și pe responsabilitatea comună, precum și pe diferențierea în funcție de rezultate și pe asistența adaptată necesităților.

Prin urmare, Comisia Europeană atașează prezentului document textul unei propuneri de decizie a Consiliului privind poziția care urmează să fie adoptată de Uniunea Europeană și statele sale membre în cadrul în cadrul Consiliului de asociere UE-Iordania cu privire la adoptarea unei recomandării privind punerea în aplicare a planului de acțiune din anexă.

Prin urmare, Comisia solicită Consiliului să adopte propunerea de decizie a Consiliului atașată.

2011/0069 (NLE)

Propunere de

DECIZIE A CONSILIULUI

din

privind poziția care urmează să fie adoptată de Uniunea Europeană și de statele sale membre în cadrul Consiliului de asociere înființat prin Acordul euro-mediteraneean, de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, cu privire la adoptarea unei recomandări privind punerea în aplicare a planului de acțiune UE-Iordania în cadrul politicii europene de vecinătate (PEV)

CONSILIUL UNIUNII EUROPENE,

Având în vedere articolul 2 alineatul (1) din Decizia 2002/357/CE,CECO a Consiliului și a Comisiei din 26 martie 2002 privind încheierea Acordului euro-mediteraneean între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte,

având în vedere propunerea Comisiei,

întrucât:

1. Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, a fost semnat la 24 noiembrie 1997 și a intrat în vigoare la 1 mai 2002.

2. Părțile aprobă planul de acțiune UE-Iordania în cadrul PEV care reflectă parteneriatul avansat și care va sprijini punerea în aplicare a acordului euro-mediteraneean prin elaborarea și aprobarea măsurilor concrete care vor contribui la atingerea obiectivelor propuse,

DECIDE:

Articol unic

Poziția care urmează să fie adoptată de Uniunea Europeană și de statele sale membre în cadrul Consiliului de asociere înființat prin Acordul euro-mediteraneean, de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, cu privire la punerea în aplicare a planului de acțiune UE-Iordania în cadrul politicii europene de vecinătate (PEV) se bazează pe proiectul de recomandare a Consiliului de asociere anexat la prezenta decizie.

Adoptată la Bruxelles,

Pentru Consiliu

Președintele

ANEXĂ

Proiect de

RECOMANDARE

privind punerea în aplicare a planului de acțiune UE-Iordania în cadrul politicii europene de vecinătate (PEV)

Consiliul de asociere UE-Iordania,

având în vedere Acordul euro-mediteraneean de asociere între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, în special articolul 91,

întrucât:

3. Articolul 91 din Acordul euro-mediteraneean împuternicește Consiliul de asociere să formuleze recomandările corespunzătoare în vederea atingerii obiectivelor acordului.

4. În conformitate cu articolul 101 din Acordul euro-mediteraneean, părțile adoptă orice măsuri de ordin general sau specific necesare îndeplinirii obligațiilor acestora în temeiul acordului și se asigură că obiectivele stabilite în acord sunt îndeplinite.

5. Părțile la Acordul euro-mediteraneean au aprobat textul planului de acțiune UE-Iordania în cadrul politicii europene de vecinătate (PEV).

6. Planul de acțiune UE-Iordania în cadrul politicii europene de vecinătate (PEV) contribuie la punerea în aplicare a Acordului euro-mediteraneean prin elaborarea și aprobarea de către părți a unor măsuri concrete care vor oferi orientări practice pentru punerea în aplicare.

7. Planul de acțiune are dublul obiectiv de a prezenta măsurile concrete în vederea îndeplinirii obligațiilor părților prevăzute de Acordul euro-mediteraneean și de a oferi un cadru mai larg pentru continuarea consolidării relațiilor dintre UE și Iordania, pentru a atinge un grad înalt de integrare economică și o aprofundare a cooperării politice, în conformitate cu obiectivele generale ale Acordului euro-mediteraneean.

ADOPTĂ PREZENTA RECOMANDARE:

Articol unic

Consiliul de asociere recomandă părților punerea în aplicare a planului de acțiune UE-Iordania în cadrul politicii europene de vecinătate (PEV) din anexă, în măsura în care aceasta vizează atingerea obiectivelor Acordului euro-mediteraneean.

Adoptată la [...]

Pentru Consiliul de asociere

Președintele

ANEXĂ

PLANUL DE ACȚIUNE UE-IORDANIA ÎN CADRUL POLITICII EUROPENE DE VECINĂTATE (PEV)

INTRODUCERE

Iordania a fost printre primii parteneri mediteraneeni care s-a angajat în noi raporturi de asociere cu UE. Comunitatea Europeană și Iordania au stabilit primele relații contractuale în 1977 prin semnarea unui acord de cooperare. Atât Acordul de asociere din 1997 (care a intrat în vigoare în mai 2002), cât și planul de acțiune în cadrul politicii europene de vecinătate (PEV), adoptat în 2005, au contribuit în mod semnificativ la dezvoltarea relațiilor bilaterale. Acestea sunt trei date importante în relațiile bilaterale dintre UE și Iordania, fiecare dintre ele constituind o etapă decisivă în consolidarea acestor raporturi.

De-a lungul anilor, Uniunea Europeană și Iordania au construit treptat un parteneriat solid și constructiv care este pe punctul de a intra într-o nouă fază.

Evoluția spre un parteneriat avansat rezultă din obiectivul comun de promovare a păcii, stabilității și prosperității și se bazează pe valorile fundamentale împărtășite de UE și Iordania, respectiv principiile democratice care includ statul de drept și respectarea drepturilor omului. Acest nou plan de acțiune în cadrul PEV conferă substanță acest parteneriat avansat.

PEV va continua să joace un rol catalizator prin oferirea unui cadru politic unic și bazându-se, în principal, pe parteneriat și pe responsabilitatea comună, precum și pe diferențierea în funcție de rezultate și pe asistența adaptată necesităților.

În cadrul concluziilor adoptate în decembrie 2008 privind „Consolidarea relațiilor bilaterale dintre Uniunea Europeană și partenerii săi mediteraneeni”, ca urmare a interesului manifestat de Iordania pentru un parteneriat mai aprofundat cu Uniunea Europeană, UE a salutat perspectivele unor relații consolidate și a exprimat dorința de a coopera în mod activ cu Iordania în vederea convenirii asupra unui nou plan de acțiune în cadrul politicii europene de vecinătate.

În cadrul celei de-a 8-a reuniuni al Consiliului de asociere din 16 novembre 2009, Uniunea Europeană și Iordania au decis consolidarea nivelului și intensității relațiilor acestora.

Iordania a adoptat măsuri curajoase în direcția bunei guvernanțe și reformelor politice; a arătat disponibilitate în ceea ce privește asumarea de noi angajamente în domeniile democratizării, respectării drepturilor omului și statului de drept.

Progresele realizate în direcția bunei guvernanțe și reformelor politice reprezintă elemente esențiale ale dezvoltării unor relații mai solide cu UE. O relație mai puternică necesită angajamente mai solide în toate domeniile de colaborare, inclusiv respectarea democrației, a drepturilor omului și a statului de drept. UE va continua să conlucreze cu Iordania în ceea ce privește punerea în aplicare a acestor angajamente.

Contactele între oameni reprezintă un mijloc de promovare a înțelegerii reciproce, precum și a legăturilor între întreprinderi, societatea civilă și între actorii culturali. În acest sens, în concluziile sale din 26 iulie 2010, UE a recunoscut faptul că „ținând cont de importanța unui mediu sigur, UE este gata să promoveze mobilitatea bine gestionată a cetățenilor partenerilor mediteraneeni și estici.”

UE recunoaște necesitatea de a susține procesele de deschidere a piețelor, integrare economică, convergența de reglementare, precum și consolidarea relațiilor bilaterale prin acordarea de sprijin financiar adecvat, de asistență tehnică și prin dezvoltarea capacităților prin intermediul Instrumentului european de vecinătate și parteneriat (ENPI).

UE dorește consolidarea cooperării în contextul planului de acțiune în cadrul PEV. Îndeplinirea angajamentelor noului plan de acțiune în cadrul PEV va contribui la aprofundarea și extinderea în continuare a relațiilor între UE și Iordania prin intensificarea dialogului politic, inclusiv în domeniul respectării drepturilor omului și democrației și presupune, de asemenea, cooperarea într-o serie de domenii. Acest plan de acțiune în cadrul PEV va rămâne, astfel, instrumentul de referință esențial care va ghida relațiile între UE și Iordania pe parcursul anilor următori.

Profunzimea acestor relații va depinde de nivelul angajamentului față de valorile comune, precum și de interesele reciproce și de capacitatea fiecărei părți de a pune în aplicare prioritățile convenite. Rapiditatea cu care obiectivele convenite vor fi realizate va depinde întrutotul de eforturile și progresele concrete realizate.

Acest plan de acțiune va acoperi o perioadă de cinci ani.

Perspectivele parteneriatului avansat

Parteneriatul avansat va îmbunătăți perspectivele Iordaniei de a participa într-o serie de inițiative europene și specifice PEV:

- extinderea domeniului de aplicare și creșterea intensității cooperării politice la toate nivelurile și cu o frecvență mai ridicată;

- tranziția de la cooperare către un nivel important de integrare și posibilitatea Iordaniei de a participa în mod progresiv la aspectele cheie ale politicilor și programelor UE;

- oportunitatea analizării posibilităților de apropiere a legislației economice, deschiderea reciprocă a economiilor și diminuarea continuă a obstacolelor comerciale pentru a stimula investițiile și creșterea economică;

- în cazul în care a fost identificată și convenită necesitatea alinierii legislației iordaniene la standardele și dispozițiile UE din anumite domenii, se va oferi asistență și consiliere specifică prin acordurile de înfrățire instituțională și TAIEX, finanțate prin Instrumentul european de vecinătate și parteneriat.

- deschiderea progresivă și/sau participarea consolidată în cadrul programelor relevante ale Uniunii Europene și promovarea, printre altele, a legăturilor industriale, culturale, științifice, educaționale și la nivelul societății civile, ca urmare a încheierii unui acord-cadru;

- consolidarea cooperării cu agențiile europene, inclusiv în contextul activităților regionale ale acestora;

Acordul de asociere rămâne cadrul cooperării, în timp ce acordul de parteneriat reprezintă o declarație de obiective și angajamente reciproce.

Prioritățile-cheie de acțiune

Prezentul plan de acțiune stabilește un ansamblu de priorități în domeniile relevante pentru sfera de aplicare a Acordului de asociere și dincolo de acesta. Printre aceste priorități, o atenție deosebită ar trebui acordată următoarelor aspecte:

- continuarea consolidării instituțiilor care asigură garantarea democrației și a statului de drept;

- continuarea asigurării respectării drepturilor omului și a libertăților fundamentale, în conformitate cu standardele internaționale și promovarea aplicării standardelor internaționale în domeniul drepturilor omului;

- continuarea consolidării independenței și imparțialității sistemului judiciar și a capacității administrative a acestuia;

- continuarea asigurării libertății de expresie, de asociere și de întrunire;

- continuarea promovării egalității de tratament între femei și bărbați și a protecției copiilor;

- consolidarea dialogului politic între UE și Iordania și a cooperării în sfera politicii externe și de securitate, în diverse domenii precum procesul de pace din Orientul Mijlociu, neproliferarea și dezarmarea;

- aprofundarea relațiilor economice și comerciale printr-o liberalizare treptată a serviciilor și a dreptului la liberă stabilire, prin promovarea și creșterea investițiilor, facilitarea accesului la piață și îmbunătățirea mediului de afaceri;

- îmbunătățirea capacității de export a Iordaniei printr-o liberalizare mai extinsă a comerțului cu bunuri și produse agricole, prin simplificarea și modernizarea legislației și a procedurilor vamale, prin îmbunătățirea standardelor industriale, precum și prin modernizarea serviciilor sanitare și fitosanitare;

- continuarea dezvoltării sectoarelor și rețelelor de transport și energie printr-o liberalizare a acestor sectoare, investiții în infrastructură și interconectări cu rețelele UE;

- adoptarea de măsuri în vederea încurajării guvernanței în materie de mediu și rezolvării problemelor legate de aprovizionarea cu apă, precum și combaterea schimbărilor climatice;

- aprofundarea cooperării în domeniile științei și tehnologiei prin valorificarea potențialului important de domeniul cercetări și dezvoltării.

A. DIMENSIUNEA POLITICĂ

I. Dialog politic și cooperare

(1) Dialog politic și strategic consolidat și cooperare consolidată în domeniul politicii externe și de securitate

EU și Iordania sunt hotărâte să realizeze o cooperare politică și un dialog mai strâns bazat pe valorile lor comune: respectarea drepturilor omului și libertăților fundamentale, a democrației și a bunei guvernanțe.

Dialogul politic și cooperarea consolidate vor avea loc la diferite niveluri și sub auspiciile mai multor foruri:

- UE și Iordania vor organiza un summit ad-hoc care va reflecta natura specifică a parteneriatului acestora și importanța pe care o acordă relațiilor reciproce;

- vor avea loc reuniuni ad-hoc între ministrul iordanian al afacerilor externe și omologii săi europeni;

- de asemenea, miniștrii iordanieni ai sectoarelor vizate se vor putea angaja în consultări ad-hoc cu omologii lor europeni, în contextul reuniunilor regulate ale Consiliului de Miniștri;

- dezvoltarea unui dialog politic consolidat și a unui schimb periodic de informații cu privire la politica externa și de securitate comună (PESC) și politica de securitate și de apărare comună (PSAC);

- înalți funcționari iordanieni, reprezentanți oficiali sau personalități marcante din mediul universitar și al cercetării ar putea fi invitate ad-hoc în cadrul reuniunilor grupurilor de lucru ale Consiliului UE;

- dialogul politic dintre Parlamentul European și parlamentul iordanian va fi intensificat;

- Iordania va fi invitată să se alinieze, după caz, cu declarațiile PESC ale UE relevante.

(2) Intensificarea cooperării în cadrul multilateral

- promovarea unor inițiative privind priorități convenite în cadrul Organizației Națiunilor Unite sau sub auspiciile oricărui alt for internațional relevant, ca modalitate de promovare a multilateralismului eficient;

- cooperarea în vederea consolidării guvernanței globale în scopul consolidării eficienței instituțiilor multilaterale;

- instituirea unui mecanism de consultare informală în perspectiva reuniunilor-cheie din cadrul ONU (de exemplu, Consiliul pentru Drepturile Omului, sau privind aspecte legate de combaterea schimbărilor climatice);

- contribuția la eforturile Organizației Națiunilor Unite în vederea soluționării conflictelor regionale și promovării multilateralismului eficient.

(3) Dialog și cooperare consolidate în domeniile prevenirii conflictelor și gestionării situațiilor de criză

- consolidarea cooperării și dialogului în cadrul PSAC și stabilirea unor puncte de contact;

- analizarea posibilităților de încheiere a unui acord-cadru privind procedurile de securitate pentru schimbul informațiilor clasificate între Iordania și UE;

- participarea la activități de formare în domeniul prevenirii conflictelor și gestionării crizelor și catastrofelor naturale;

- analizarea posibilității participării Iordaniei la exercițiile civile și militare de menținere a păcii și la operațiuni coordonate de UE sub egida ONU;

- consolidarea participării Iordaniei la parteneriatul mediteraneean al OSCE.

(4) Aprofundarea cooperării pentru soluționarea amenințărilor la adresa securității comune, inclusiv în domeniile neproliferării armelor de distrugere în masă (ADM) și a exporturilor ilegale de arme

- îmbunătățirea coordonării generale în domeniul neproliferării și analizarea amenințărilor specifice legate de ADM care compromit securitatea regională, precum și ameliorarea posibilităților de cooperare pentru a face față acestor amenințări;

- intensificarea dialogului în domeniul neproliferării armelor de distrugere în masă, a vectorilor acestora și a rachetelor balistice, inclusiv prin:

- continuarea punerii în aplicare a Rezoluției 1540/04 a Consiliului de Securitate al ONU;

- asigurarea respectării depline și a punerii în aplicare la nivel național a obligațiilor internaționale în vigoare, și

- promovarea aderării la alte instrumente internaționale relevante și a punerii în aplicare a acestora, precum și a regimurilor de control al exporturilor;

- cooperarea în vederea instituirii unor sisteme eficiente de control al exporturilor naționale, care să controleze exportul și tranzitul mărfurilor legate de armele de distrugere în masă (AMD), inclusiv controlul utilizării finale a tehnologiilor și mărfurilor cu dublă utilizare, precum și instituirea unor sancțiuni eficiente în cazul încălcării procedurilor de control al exporturilor.

- aplicarea unor controale vamale bazate pe risc în vederea asigurării siguranței și securității bunurilor importate, exportate sau în tranzit și elaborarea unor posibile definiții ale standardelor de certificare a operatorilor (exportatori și transportatori) care intervin în schimburile comerciale.

- continuarea dezvoltării cooperării în domeniul combaterii traficului ilicit de arme de calibru mic și arme ușoare;

- intensificarea cooperării în forurile relevante în vederea punerii integrale în aplicare a tuturor acțiunilor privind cei trei piloni ai TNP, astfel cum s-a convenit în cadrul conferinței de revizuire din 2010, elaborarea de propuneri privind crearea unei zone a Orientului Mijlociu fără arme nucleare și alte arme de distrugere în masă și fără vectorii acestora; precum și promovarea caracterului universal al angajamentului de neproliferare a armelor nucleare, a altor arme de distrugere în masă și a vectorilor acestora.

- depunerea de eforturi, printre altele, prin participarea tuturor statelor, în vederea organizării cu succes, în 2012, a Conferinței propuse privind o zonă Orientului Mijlociu fără arme de distrugere în masă și fără vectorii acestora, în conformitate cu concluziile și rezultatele conferinței de revizuire a TNP din 2010.

(5) Cooperarea în materie de protecție civilă

- continuarea cooperării regionale în materie de prevenire, pregătire și răspuns la catastrofele naturale sau la cele provocate de om;

- semnarea unui memorandum de înțelegere cu Centrul de monitorizare și informare (CMI) al mecanismului de protecție civilă al Uniunii.

II. Democrație, stat de drept și bună guvernanță

(6) Consolidarea instituțiilor care asigură garantarea democrației și statului de drept

- organizarea de alegeri parlamentare și locale imparțiale și transparente, în conformitate cu tratatele internaționale la care Iordania este parte;

- adoptarea măsurilor necesare care să conducă la responsabilizarea partidelor politice, inclusiv prin revizuirea legislației relevante;

- instituirea unei comisii naționale independente de supraveghere a procesului electoral;

- continuarea creșterii gradului de conștientizare pentru a participa la procesul politic;

- adoptarea unui cadru juridic pentru supravegherea alegerilor naționale;

- susținerea abordărilor democratice care favorizează incluziunea și care garantează o participare publică ridicată în cadrul procesului decizional, în special prin intermediul consultațiilor publice;

- consolidarea responsabilității Guvernului în fața Parlamentului, conform dispozițiilor Constituției iordaniene;

- consolidarea cooperării dintre UE și Iordania în ceea ce privește responsabilizarea Parlamentului;

- consolidarea viabilității financiare și a independenței operaționale a Centrului național pentru drepturile omului;

- continuarea asigurării viabilității financiare și operaționale a „Diwan Al Mathalem” ( Avocatul poporului );

- dezvoltarea cooperării între „Diwan Al Mathalem” și Ombudsmanul European, inclusiv prin schimbul de bune practici;

- încurajarea mai puternică a implicării active a societății civile în procesul de luare a deciziilor la toate nivelurile;

- continuarea descentralizării politice, administrative și financiare, care să conducă la intensificarea participării cetățenilor la procesul de luare a deciziilor la nivel local și la consolidarea responsabilității și transparenței publice;

- asigurarea alocării resurselor financiare adecvate în vederea realizării sarcinilor repartizate și asigurarea personalului suficient pentru funcționarea administrației.

(7) Continuarea consolidării independenței și imparțialității sistemului judiciar, modernizarea și consolidarea capacității administrative a acestuia

- prin continuarea punerii în aplicare a strategiei de modernizare a justiției (JUST 2010­2012) în vederea consolidării eficacității și independenței sistemului judiciar, inclusiv formarea juridică și modernizarea sistemului de instanțe iordanian;

- consolidarea capacității și independenței Consiliului Judiciar;

- prin continuarea eforturilor depuse în prezent de Iordania, să se asigure funcționarea Tribunalului pentru securitatea statului și a altor instanțe speciale, în deplină conformitate cu standardele internaționale privind instanțele judecătorești, inclusiv respectarea dreptului la un proces echitabil;

- asigurarea controlului judiciar asupra procedurilor administrative și oferirea de garanții cetățenilor în calitate de părți în cadrul procedurilor administrative, inclusiv revizuirea legislației relevante;

- revizuirea competențelor Tribunalului pentru securitatea statului în vederea limitării sferei de infracțiuni pe care este abilitat să le judece.

III. Drepturile omului și libertățile fundamentale

(8) Asigurarea respectului drepturilor omului și libertăților fundamentale, în conformitate cu standardele internaționale și promovarea aplicării standardelor internaționale în domeniul drepturilor omului

- adoptarea măsurilor necesare în vederea asigurării punerii în aplicare eficace a angajamentelor internaționale în materia respectării drepturilor omului, inclusiv a celor adoptate de Iordania în cadrul evaluării periodice universale;

- depunerea de eforturi în vederea aderării la protocoalele facultative referitoare la convențiile internaționale privind drepturile omului, inclusiv prin organizarea de campanii de sensibilizare care vor pregăti această aderare;

- aderarea la Convenția internațională pentru protecția tuturor persoanelor împotriva disparițiilor forțate, după intrarea în vigoare a acesteia;

- consolidarea cooperării cu UE privind promovarea universalității al Statutului de la Roma în cadrul eforturilor comune de creare a unui sistem eficace și universal de justiție penală internațională;

- continuarea eforturilor de sensibilizare a cetățenilor cu privire la drepturile omului și libertățile fundamentale, precum și a judecătorilor, procurorilor și membrilor Parlamentului, în special prin educație, formare și campanii publice;

- consolidarea protecției efective a drepturilor omului prin intensificarea dialogului cu activiștii din domeniul apărării drepturilor omului și prin menținerea unor contacte regulate cu organizațiile societății civile;

- lansarea unui dialog în vederea aderării la convențiile Consiliului Europei deschise țărilor terțe.

(9) Pedeapsa cu moartea

- continuarea reducerii numărului infracțiunilor pasibile de pedeapsa cu moartea, recunoașterea moratoriului privind pedeapsa cu moartea în Iordania.

(10) Combaterea torturii și tratamentelor inumane și degradante

- consolidarea aplicării eficace a cadrului de reglementare existent privind combaterea torturii și relelor tratamente și adoptarea bunelor practici internaționale în domeniu, între altele, prin respectarea recomandărilor Comitetului împotriva torturii adoptate în mai 2010;

- consolidarea mecanismului actual de tratare a plângerilor, pentru a se asigura că toate acuzațiile de tortură și rele tratamente fac obiectul unor anchete adecvate, că persoanele vinovate sunt condamnate și că victimele obțin despăgubiri;

- luarea în considerare a ratificării Protocolului facultativ la Convenția împotriva torturii;

- adoptarea măsurilor adecvate în vederea îmbunătățirii cadrului juridic și a practicilor în vederea limitării detențiilor administrative;

- continuarea monitorizării și inspectării sistematice și efective a tuturor centrelor de detenție.

(11) Asigurarea libertății de expresie, de întrunire și de asociere

- consolidarea calității și independenței mijloacelor de comunicare în masă;

- promovarea libertății de expresie prin luarea măsurilor necesare pentru evitarea recurgerii abuzive la prevederile codului penal privind calomnia, precum și măsuri pentru dezincriminarea la scară mai largă a delictelor de presă;

- continuarea modernizării dispozițiilor juridice și a practicilor privind libertatea de întrunire și de asociere în conformitate cu standardele internaționale și, în special, cu dreptul la liberă asociere consacrat în Convenția internațională privind drepturile civile și politice;

- promovarea dezvoltării unor mijloace de comunicare în masă independente și descurajarea autocenzurii.

(12) Asigurarea libertății religioase sau a credinței

- continuarea garantării libertății religioase sau a credinței în conformitate cu Constituția iordaniană și standardele internaționale;

- consolidarea măsurilor existente împotriva intoleranței și discriminării bazate pe religie sau credință.

(13) Promovarea egalității de tratament între femei și bărbați

- promovarea participării egale a femeilor la viața socială, economică, politică și culturală;

- luarea în considerare a ridicării ultimelor cu privire la Convenția ONU privind eliminarea tuturor formelor de discriminare împotriva femeilor;

- promovarea egalității de șanse între femei și bărbați prin revizuirea întregii legislații care discriminează femeile, în conformitate cu principiul constituțional al egalității;

- punerea în aplicare a angajamentelor care vizează consolidarea rolului femeilor în societate, aprobate de Iordania în cadrul celei de-a doua Conferințe ministeriale a Uniunii pentru Mediterana din noiembrie 2009 (Marrakech);

- asigurarea integrării principiului egalității între femei și bărbați în strategiile și planurile politice naționale;

- continuarea combaterii violențelor împotriva femeilor, în conformitate cu legea privind protecția familiei, prevederile codului penal și ale noii legi privind statutul persoanelor;

- continuarea asigurării faptului că femeile și fetele care sunt victime ale violențelor au acces la acțiuni în justiție și la protecție imediată și că autorii acestor acte sunt urmăriți penal;

- creșterea numărului de adăposturi pentru femeile expuse actelor de violență;

- organizarea de campanii de sensibilizare a populației împotriva violenței domestice, inclusiv prin mijloacele de comunicare în masă;

- intensificarea eforturilor de eradicare a așa-numitelor „crime de onoare”.

(14) Consolidarea protecției copiilor

- depunerea de eforturi în vederea eliminării muncii copiilor, în conformitate cu codul muncii, în vederea protejării copiilor împotriva exploatării economice prin muncă în sectorul informal;

- depunerea de eforturi în vederea finalizării elaborării Legii privind drepturile copilului, în conformitate cu standardele internaționale;

- continuarea revizuirii legislației privind copii în vederea asigurării conformității cu Convenția ONU privind drepturile copilului (CDC) și cu alte instrumente și standarde internaționale relevante în domeniul drepturilor omului;

- consolidarea rolului Consiliului Național pentru Chestiuni Familiale responsabil de asigurarea punerii în aplicare a CDC;

- consolidarea măsurilor adoptate în vederea combaterii violenței împotriva copiilor, în special prin consolidarea capacităților, a mecanismelor de raportare și de colectare a datelor;

- sprijinirea societății civile locale care își desfășoară activitatea în domeniul protecției copilului.

(15) Combaterea rasismului, xenofobiei și discriminării

- consolidarea cadrului juridic la toate nivelurile în vederea combaterii rasismului, xenofobiei și discriminării;

- continuarea promovării importanței toleranței și respectului față de toate grupurile etnice și religioase prin intermediul educației, în conformitate cu standardele internaționale relevante și cu „mesajul Amman”;

- combaterea infracțiunilor săvârșite din ură, inclusiv a celor motivate de islamofobie, antisemitism, ura față de creștini și adepți ai altor credințe, care poate fi alimentată de propaganda rasistă și xenofobă difuzată în mijloacele de comunicare în masă sau pe internet;

IV. Cooperarea în domeniul justiției și afacerilor interne

(16) Migrația, azilul, gestionarea frontierelor și aspecte legate de vize

- schimbul de informații și dialogul cu privire la evoluțiile relevante din UE și Iordania privind migrația;

- cooperarea în domeniul gestionării fluxurilor de migrație, inclusiv prin dezvoltarea capacităților autorităților iordaniene de a oferi asistență migranților care aparțin categoriilor vulnerabile și care au nevoie de protecție internațională, precum și victimelor traficului de ființe umane;

- schimbul de informații și dialogul cu privire la evoluțiile relevante din UE și Iordania în domeniul gestionării frontierelor;

- cooperarea care vizează împiedicarea migrației ilegale și a criminalității transfrontaliere conexe, inclusiv prin promovarea consolidării capacităților de control al frontierelor ale autorităților iordaniene;

- promovarea schimbului de informații și aprofundarea dialogului și cooperării privind evoluțiile relevante din UE și Iordania din domeniul vizelor, precum Codul comunitar al vizelor (Codul vizelor) și adoptarea măsurilor pentru garantarea condițiilor necesare de emitere a vizelor, inclusiv pentru studenți și oameni de afaceri, în cadrul legislației relevante a UE și a acquisului Schengen;

- cooperarea în vederea consolidării procedurilor iordaniene de emitere a vizelor și documentelor de călătorie, precum și a elementelor de securizare;

- schimbul de informații și dialogul cu privire la evoluțiile relevante din UE și Iordania în domeniul protecției internaționale;

- schimbul de informații și cooperarea privind migranții care au nevoie de protecție internațională în Iordania și asistența necesară.

(17) Lupta împotriva crimei organizate

Ratificarea și punerea în aplicare a instrumentelor internaționale

- continuarea dialogului privind punerea în aplicare a Convenției ONU împotriva criminalității organizate transnaționale și a protocolului acesteia privind traficul de persoane, în special femeile și copii; semnarea și ratificarea protocoalelor privind traficul ilegal de migranți, precum și confecționarea și traficul ilicit de arme de foc;

- continuarea dialogului privind punerea în aplicare a Protocolului facultativ la Convenția ONU privind drepturile copiilor, vânzările de copii, prostituția și pornografia infantilă;

- cooperarea privind punerea în aplicare a Convenției ONU împotriva corupției;

- consolidarea și punerea în aplicare a politicilor naționale care vizează combaterea corupției, în conformitate cu standardele internaționale, în special prin intermediul Comisiei anticorupție;

- elaborarea unei legislații conforme cu standardele și convențiile internaționale relevante;

- schimbul de informații privind metodele de combatere a traficului de persoane și a traficului de migranți ilegali, inclusiv cele mai bune practici privind reabilitarea victimelor;

- lansarea unui dialog în vederea aderării la Convenția Consiliului Europei privind criminalitatea informatică și protocolul adițional la aceasta;

- schimbul de informații și de cele mai bune practici în combaterea criminalității informatice;

- lansarea unui dialog în vederea aderării la Convenția Consiliului Europei privind transferul persoanelor condamnate și protocolul adițional la aceasta;

- crearea unor agenții de aplicare a legii eficiente în combaterea criminalității organizate;

- numirea unui punct de contact EUROJUST.

(18) Cooperarea în materie de drept civil și comercial

Ratificarea și punerea în aplicare a instrumentelor internaționale relevante

Lansare unui dialog în vederea aderării la:

- Convenția de la Haga din 1980 privind aspectele civile ale răpirii internaționale de copii;

- Convenția din 1996 privind răspunderea părintească și protecția copiilor;

- Convenția de la Haga din 1965 privind notificarea și comunicarea în străinătate a actelor judiciare și extrajudiciare în materie civilă sau comercială;

- Convenția de la Haga din 1970 privind obținerea de probe în străinătate în materie civilă sau comercială;

- continuarea consolidării dialogului privind aspectele internaționale ale protecției copiilor și dreptului familiei, în contextul participării Iordaniei la Conferința judiciară privind aspecte transfrontaliere de dreptul familiei („procesul Malta”).

(19) Droguri

Consolidarea luptei împotriva drogurilor

- continuarea schimbului de informații privind punerea în aplicare a Convenției ONU din 1988 privind traficul ilegal de stupefiante și substanțe psihotrope, inclusiv în domeniul consolidării și/sau armonizării legislației naționale;

- schimbul de informații și de cele mai bune practici privind cooperarea internațională în domeniul luptei împotriva drogurilor;

- continuarea dialogului privind cooperarea regională, inclusiv formarea instituțiilor relevante și a autorităților de aplicare a legii;

- prevenirea deturnării precursorilor și a altor substanțe esențiale pentru producția ilicită de droguri, conform listei adoptate de Grupul de acțiune privind produsele chimice (CATF).

(20) Criminalitatea financiară și economică, autorități judiciare și de aplicare a legii, sistemul penitenciar

a) Dezvoltarea cooperării în domeniul combaterii spălării banilor

- schimbul de informații și de cele mai bune practici și dialogul privind cadrul instituțional și legislativ în conformitate cu standardele internaționale și convențiile internaționale relevante în domeniu;

- continuarea cooperării între autoritățile iordaniene de aplicare a legii, inclusiv cu unitatea de combatere a spălării banilor și organizațiile internaționale, precum și cu serviciile corespondente din statele membre UE;

- schimbul de informații și dialogul privind cele mai bune practici judiciare și polițienești în domeniul combaterii spălării banilor și criminalității economice și financiare.

b) Dezvoltarea cooperării între autoritățile judiciare și de aplicare a legii din Iordania și cele din statele membre ale UE;

- punerea în aplicare a convențiilor internaționale relevante și, dacă sunt deja ratificate, elaborarea legislației naționale de punere în aplicare a acestora;

- schimbul de informații între UE, statele sale membre și Iordania inclusiv în chestiuni privind activitatea Curții Penale Internaționale;

- cooperarea în materie de formare a poliției între școlile și academiile de poliție europene și iordaniene, precum și cu CEPOL;

- analizarea posibilităților de cooperare între Iordania și EUROPOL (Oficiul European de Poliție).

c) asigurarea unor condiții adecvate de detenție în centrele de corecție (penitenciare);

- continuarea schimbului de informații și de cele mai bune practici între UE și Iordania privind centrele de corecție și de detenție (penitenciare), în special în ceea ce privește sistemele de clasificare a prizonierilor, dezvoltarea unor programe de formare profesională și elaborarea unor măsuri de reintegrare socială și de combatere a recidivei;

- Continuarea îmbunătățirii condițiilor de viață din centrele de corecție și de detenție (închisori), inclusiv îmbunătățirea infrastructurilor de detenție, luând în considerare respectarea drepturilor fundamentale;

- aplicarea standardelor și normelor internaționale privind justiția pentru minori și detenția acestora, în special Standardul minim de norme ale ONU privind administrarea justiției juvenile (Normele de la Beijing) din 1985 și Orientările ONU privind prevenirea delincvenței juvenile (Orientările de la Riyadh) din 1990.

(21) Combaterea terorismului

Consolidarea cooperării privind combaterea terorismului

- dezvoltarea cooperării în vederea consolidării combaterii finanțării terorismului în conformitate cu standardele Grupului de Acțiune Financiară Internațională (GAFI) privind finanțarea terorismului;

- dezvoltarea cooperării între autoritățile de aplicare a legii în vederea combaterii terorismului;

- dezvoltarea cooperării judiciare în contextul combaterii terorismului;

- Cooperarea în vederea consolidării rolului ONU în combaterea multilaterală a terorismului, inclusiv prin punerea completă în aplicare a Rezoluțiilor 1267/99 și 1373/01 ale Consiliului de Securitate al ONU, precum și prin punerea în aplicare și controlul respectării strategiei globale și convențiilor ONU privind combaterea terorismului;

- asigurarea respectării drepturilor omului în activitățile de combatere a terorismului.

B. DIMENSIUNEA ECONOMICĂ ȘI SOCIALĂ

V. Reforma economică și socială și dezvoltarea

(22) Politici monetare, fiscale și ale cursului de schimb

Consolidarea progreselor în materie de stabilizare macroeconomică și politici de creștere

- continuarea punerii în aplicare a unui program național de stabilizare macroeconomică, care ține seama de situația regională, în vederea consolidării realizărilor din domeniile stabilității prețurilor, diminuării datoriei publice și a deficitului fiscal, și în vederea promovării viabilității finanțelor publice;

- continuarea îmbunătățirii gestionării finanțelor publice și a transparenței acestora; continuarea politicilor privind realizarea unui regim fiscal și de pensii durabil;

- creșterea eficienței funcționării sectorului public în conformitate cu programul de reformă al guvernului.

VI. Cooperarea în domeniul egalității de șanse, ocupării forței de muncă și politicii sociale

(23) Egalitatea de șanse între femei și bărbați/asigurarea tratamentului egal

- continuarea intensificării eforturilor de promovare și protejare a drepturilor femeilor și copiilor;

- intensificarea eforturilor de promovare a egalității de șanse între femei și bărbați la toate nivelurile, în domeniile ocupării forței de muncă, educației, formării, luării deciziilor și practicilor autorităților de aplicare a legii;

- combaterea eficace a stereotipurilor și discriminării bazate pe gen, inclusiv prin formare și sensibilizare;

(24) Asigurarea respectării drepturilor sindicale și ale normelor fundamentale din domeniul dreptului muncii

- continuarea eforturilor care vizează dezvoltarea unui dialog privind drepturile sociale fundamentale și standardele din domeniul muncii;

- continuarea eforturilor care vizează apropierea dreptului muncii la standardele internaționale în materie, în special în ceea ce privește libertatea de întrunire, drepturile sindicale și de negociere colectivă;

- intensificarea eforturilor în vederea reducerii muncii nedeclarate;

- promovarea dialogului social tripartit și bilateral și continuarea consolidării capacităților partenerilor sociali;

(25) Cooperarea în domeniul ocupării forței de muncă și promovării unor condiții decente de muncă

- dezvoltarea unei abordări strategice în ceea ce privește ocuparea forței de muncă, cu următoarele scopuri:

- îmbunătățirea adaptării competențelor la cerințele de pe piața iordaniană a ocupării forței de muncă și creșterea nivelului ocupării forței de muncă prin acordarea unei atenții speciale tineretului și femeilor;

- consolidarea, generalizarea și o mai bună evaluare a măsurilor care vizează dezvoltarea ocupării forței de muncă și o politică activă în ceea ce privește piața ocupării forței de muncă;

- consolidarea capacității și eficienței serviciilor publice de ocupare a forței de muncă;

- promovarea unor condiții decente de muncă și a transformării sectorului informal în muncă oficială;

- punerea în aplicare a programelor naționale convenite privind asigurarea unor condiții decente de muncă, între Iordania și OIM;

- promovarea principiilor flexisecurității și asigurarea capacității de inserție profesională a persoanelor aflate în căutarea unui loc de muncă;

- continuarea eforturilor în vederea creării unei piețe a forței de muncă naționale nediscriminatorii și care favorizează incluziunea, în special în ceea ce privește o mai bună integrare a persoanelor cu dizabilități pe piața forței de muncă;

- schimbul de cele mai bune practici în vederea îmbunătățiri sănătății și securității la locul de muncă.

(26) Cooperarea în domeniul incluziunii și protecției sociale

- intensificarea eforturilor în vederea reducerii semnificative a sărăciei și excluziunii sociale, în special în rândul persoanelor celor mai vulnerabile, și creșterea gradului de coeziune socială în ansamblul Iordaniei;

- continuarea eforturilor în vederea adoptării unei legislații complete în materie de securitate socială și a unor sisteme adecvate de securitate socială;

- continuarea eforturilor în vederea adoptării unui sistem durabil de pensii;

- schimbul de cele mai bune practici privind îmbunătățirea eficacității protecției sociale în vederea creșterii gradului de adecvare socială și a viabilității financiare a acesteia.

VII. Dezvoltarea durabilă

(27) Promovarea dezvoltării durabile

- continuarea punerii în aplicare a politicilor de dezvoltare durabilă care să aibă ca rezultat strategii și inițiative concepute, printre altele, pentru realizarea unei dezvoltări economice durabile și ecologice și a unui grad mai ridicat de incluziune socială.

VIII. Agricultură

- definirea și adoptarea măsurilor de însoțire care să ofere sprijinul structural, instituțional, juridic și administrativ necesar în vederea facilitării accesului la piețele de export, inclusiv apropierea legislației tehnice;

- definirea și adoptarea măsurilor și a legislației adecvate în sectorul dezvoltării rurale și la nivelul dezvoltării unei producții de calitate (produse locale, produse ecologice, indicații/denumiri geografice etc.) în vederea încurajării diversificării activităților și creării unor noi fluxuri de schimburi comerciale profitabile și durabile;

- consolidarea instituțională a Centrului național pentru cercetare și extindere în agricultură prin:

- susținerea rolului Centrului de cercetare în îmbunătățirea productivității, securității alimentare și calității produselor agricole și produselor agricole transformate;

- stabilirea unor relații bilaterale de cooperare cu centrele de cercetare europene, în special în domeniile ingineriei genetice și biotehnologiei;

- intensificarea cooperării în domeniul standardelor internaționale de comercializare a fructelor și legumelor, precum și a altor produse agricole și produselor agricole transformate;

- promovarea sistemelor de echivalare a certificării produselor ecologice și a unui sistem integrat de combatere a dăunătorilor (SID);

- adoptarea unor măsuri de încurajare a investițiilor private;

- promovarea difuzării și schimbului de informații privind politicile agricole și contribuția la transferul de cunoștințe specializate și experiență;

- intensificarea consolidării cooperării în aspectele legate de silvicultură, inclusiv cele privind schimbările climatice, reîmpăduririle, combaterea deșertificării, evaluarea riscurilor, controlul incendiilor și conservarea biodiversității, în baza experienței acumulate în contextul Planului de acțiune al UE pentru silvicultură.

IX. Pescuit și politica maritimă

- luarea măsurilor necesare în vederea realizării modernizării infrastructurii de comercializare pentru a face față exigențelor și standardelor de pe piață;

- promovarea unei politici responsabile și durabile în domeniul pescuitului, precum și o abordare integrată în domeniul afacerilor maritime, în vederea facilitării dialogului cu UE în cadrul politicii maritime integrate a UE, în conformitate cu dreptul internațional al mării, astfel cum prevede CNUDM (Convenția Organizației Națiunilor Unite privind dreptul mării);

- participarea la politica regională privind politica maritimă integrată.

X. Aspecte legate de comerț, piață și reformă legislativă

Iordania și UE s-au angajat să pună în aplicare foaia de parcurs comercială euro-mediteraneeană post-2010 și Carta euro-mediteraneeană pentru întreprinderi care sunt folosite ca documente de referință comune de către țările partenere mediteraneene în vederea aprofundării relațiilor comerciale și economice, promovării și creșterii investițiilor, facilitării accesului la piață, îmbunătățirii climatului de afaceri și stimulării spiritului antreprenorial la nivel național și în cadrul întregii regiuni.

X.i. Circulația bunurilor

(28) Relații comerciale bilaterale

- eliminarea barierelor netarifare în calea comerțului, de exemplu, prin realizarea unei convergențe de reglementare privind aspectele comerciale, discuții ad-hoc , după caz, cu privire la chestiuni legate de accesul la piață, prin pregătirea în vederea negocierii unui acord privind evaluarea conformității și acceptarea (ACAA), precum și prin negocieri viitoare privind un acord de liber schimb aprofundat și global;

- lansarea, în 2010, și încheierea cât mai curând posibil, a negocierilor bilaterale privind liberalizarea serviciilor și dreptul la liberă stabilire, în perspectiva unor angajamente progresive și reciproce privind cele patru moduri de furnizare, inclusiv privind normele administrative;

- punerea în aplicare a rezultatelor convenite ale liberalizării comerțului cu produse agricole și produse agricole transformate, convenite între Iordania și UE;

- analizarea posibilității de continuare a liberalizării comerțului cu produse agricole, produse agricole transformate, produse din pește și produse pescărești, o dată cu eliminarea barierelor tarifare și netarifare în calea comerțului, inclusiv măsuri sanitare și fitosanitare și protecția indicațiilor geografice, conform principiilor convenite în cadrul foii de parcurs euro-mediteraneană pentru agricultură de la Rabat;

- pregătirea viitoarelor negocieri bilaterale cu UE în vederea transformării Acordului de asociere existent într-un Acord de liber schimb cuprinzător și global. Aceste negocieri ar trebui să vizeze actualizarea sau încheierea unui Acord de asociere UE-Iordania în domenii de reglementare precum standardele și reglementările tehnice, măsurile sanitare și fitosanitare, drepturile de proprietate intelectuală, politica în domeniul concurenței, achizițiile publice, simplificarea procedurilor vamale și a schimburilor comerciale, comerțul și dezvoltarea durabilă, etc. Lansarea negocierilor ar depinde de importanța progreselor realizate în cadrul altor negocieri bilaterale. Între timp, cele două părți pot discuta obiectivele comune pe care doresc să le realizeze în cadrul acestor negocieri.

(29) Eliminarea barierelor (domeniu nearmonizat al UE)

Facilitarea circulației bunurilor și intensificarea cooperării administrative

- consolidarea punctelor de contact pentru circulația bunurilor, în vederea facilitării liberei circulații a acestora și schimbului de informații între UE și Iordania, precum și între agenții economici;

- analizarea legislației iordaniene privind etichetarea, compoziția, fabricarea și descrierea produselor, în vederea alinierii la principiile existente generale ale UE;

(30) Acorduri privind evaluarea conformității și acceptarea produselor industriale în anumite sectoare industriale

- continuarea pregătirilor în vederea negocierii unui ACAA care să permită Iordaniei să participe la piața internă a UE prin adoptarea legislației UE și adaptarea instituțiilor iordaniene responsabile de punerii în aplicare a legislației din domeniul produselor. Aceasta presupune:

A. armonizarea și punerea în aplicare a cadrului legislativ relevant în conformitate cu acquis-ul UE, atât la nivel sectorial cât și orizontal, precum și a legislației privind răspunderea pentru produsele cu defect și siguranța generală a produselor; armonizarea standardelor naționale cu standardele europene și internaționale în materia produselor industriale, în anumite sectoare prioritare.

B. consolidarea și modernizarea instituțiilor responsabile de standardizare, acreditare, evaluarea conformității, metrologie și supravegherea piețelor pentru a atinge nivelul instituțiilor corespondente din UE; integrarea acestora, în măsura posibilului, în structurile europene și internaționale.

C. alinierea sectoarelor prioritare la exigențele de testare prevăzute de directivele UE.

- sensibilizarea operatorilor economici și formarea diferitelor părți interesate;

- negocierea unui Acord privind evaluarea conformității și acceptarea produselor industriale (ACAA) pentru toate sectoarele prioritare;

(31) Facilitarea accesului la piață pentru produsele industriale prin promovarea exporturilor

- dezvoltarea și punerea în aplicare a unei strategii naționale de promovare a exporturilor, în conformitate cu strategia națională de comerț exterior;

- consolidarea capacității operatorilor economici și a administrației naționale competente.

(32) Cooperarea regională

- participarea la punerea în aplicare a Acordului de la Agadir în toate domeniile acoperite de acesta în prezent; depunerea de eforturi în vederea extinderii domeniului de aplicare a acestuia la noi domenii precum serviciile și investițiile, precum și încurajarea noilor adeziuni la acest acord;

- conlucrarea în procesul de punere în aplicare a foii de parcurs comerciale euro-mediteraneene post-2010, în special în ceea ce privește finalizarea și consolidarea rețelei de acorduri de liber schimb în regiunea mediteraneeană și punerea în aplicare a inițiativelor de consolidare a parteneriatul comercial euro-mediteraneean;

- participarea activă la acțiunile euro-mediteraneene de cooperare industrială la nivel regional.

(33) Vămile

Îmbunătățirea funcționării serviciilor vamale, simplificarea și modernizarea procedurilor vamale și revizuirea regulilor de origine

- continuarea armonizării și simplificării legislației, a codului vamal și a procedurilor vamale, în conformitate cu recomandările de la Palermo;

- continuarea consolidării cooperării cu alte agenții care își desfășoară activitatea în zona de frontieră;

- finalizarea lucrărilor în vederea încheierii Convenției regionale privind regulile de origine preferențiale pan-euro-mediteraneene și punerea în aplicare a acesteia;

- participarea la revizuirea aprofundată a regulilor de origine pan-euro-mediteraneene în cadrul Convenției regionale privind regulile de origine preferențiale pan-euro-mediteraneene;

- susținerea conceperii de măsuri privind controalele vamale bazate pe evaluarea riscurilor în vederea asigurării siguranței și securității bunurilor importate, exportate sau aflate în tranzit;

- intensificarea dialogului și cooperării privind legislația în vigoare în domeniul controalelor vamale efectuate în legătură cu bunurile contrafăcute sau piratate, precum și punerea în aplicare a acesteia și schimbul de statistici relevante.

(34) Probleme sanitare și fitosanitare

- creșterea securității alimentare pentru consumatorii iordanieni și europeni și facilitarea comerțului prin reforma sectoarelor sanitar, fitosanitar și privind bunăstarea animalelor;

- continuarea lucrărilor privind punerea integrală în aplicare a Acordului OMC privind aplicarea măsurilor sanitare și fitosanitare și participarea activă în cadrul organismelor internaționale relevante (OIE, CIPP și Codex Alimentarius);

- alinierea progresivă a legislației iordaniene la legislația UE în domeniul politicii controalelor alimentare, sănătății și bunăstării animalelor și sistemelor de inspecție fitosanitară;

- continuarea eforturilor în vederea punerii în aplicare a sistemului instituit de identificare a animalelor în vederea asigurării trasabilității animalelor vii și a produselor acestora;

- continuarea eforturilor de instituire a unui sistem național de trasabilitate privind producția de plante.

- consolidarea politicii iordaniene de control alimentar, între altele, prin următoarele măsuri:

- continuarea eforturilor privind adoptarea proiectului de lege iordanian în materie alimentară;

- consolidarea normelor de punere în aplicare deplină a legii iordaniene în materie alimentară;

- cooperarea în vederea instituirii unui program național de control al reziduurilor în cadrul politicii iordaniene de control alimentar pusă în aplicare de Autoritatea iordaniană pentru produse alimentare și medicamente, precum și de laboratoare și alte agenții relevante;

- cooperarea în vederea instituirii unui sistem de inspecție a siguranței cărnii în abatoare și în unitățile de procesare a cărni;

- Cooperarea în cadrul Sistemului rapid al UE de alertă pentru alimente și furaje (RASFF).

X.ii. Dreptul la liberă stabilire, dreptul societăților comerciale și serviciile

(35) Dreptul la liberă stabilire și dreptul societăților comerciale

Eliminarea barierelor în calea înființării și funcționării societăților comerciale

a) Dreptul la liberă stabilire:

- cooperarea în vederea facilitării înființării de întreprinderi;

- fără a aduce atingere anexelor V și VI din Acordul de asociere, asigurarea unui tratament național reciproc pentru întreprinderile, filialele și/sau sucursalele din UE și Iordania, conform angajamentelor asumate de cele două părți în cadrul OMC.

b) Funcționarea întreprinderilor:

- crearea unui mediu favorabil întreprinderilor;

- cooperarea în vederea facilitării investițiilor străine.

c) Dreptul societăților comerciale:

- depunerea de eforturi în vederea atingerii convergenței cu principiile fundamentale prevăzute de normele și standardele internaționale și ale UE. Aceasta presupune, între altele:

a) crearea și menținerea unui registru public al societăților comerciale;

b) un jurnal oficial pentru publicarea anumitor informații legate de întreprinderi;

c) asigurarea controlului constituirii societăților și legalității anumitor acte ale acestora în temeiul legilor și reglementărilor naționale;

- adoptarea și aplicarea unui cadru de reglementare global;

- elaborarea unui cod de guvernanță corporativă și asigurarea punerii în aplicare eficiente a acestuia.

(36) Audit și contabilitate

Crearea condițiilor pentru o bună gestiune financiară, responsabilitate și control

- punerea în aplicare și consolidarea aplicării standardelor internaționale de contabilitate și audit, inclusiv consolidarea aplicării principiilor responsabilității și transparenței;

- modernizarea cadrului administrativ și de reglementare care să permită crearea unei profesii de audit de înaltă calitate.

(37) Servicii

Eliminarea progresivă a restricțiilor în materia prestării serviciilor

- lansarea în 2010 și încheierea cât mai curând posibil a negocierilor bilaterale privind liberalizarea serviciilor și dreptul la liberă stabilire;

- finalizarea și punerea în aplicare a unei strategii de consolidare a competitivității sectorului iordanian al serviciilor, în special prin simplificarea cadrului de reglementare și a procedurilor administrative pentru prestatorii de servicii din Iordania și UE;

- continuarea consultărilor cu agenții economici privați în vederea identificării sectoarelor în susceptibile de cooperare;

- analizarea posibilităților de facilitare a ofertei de servicii, inclusiv prin dezvoltarea structurilor administrative necesare și eliminarea barierelor constatate.

Dezvoltarea serviciilor financiare

- continuarea consolidării cadrului de reglementare prudențial aplicabil serviciilor financiare, inclusiv sectoarelor bancar, al asigurărilor, audit și piețelor de valori mobiliare;

- instituirea și formarea unor autorități de supraveghere independente în vederea asigurării unei monitorizări eficace.

(38) Circulația capitalurilor și plățile curente

Continuarea dezvoltării piețelor de capital. Liberalizarea plăților și circulația capitalurilor

- revizuirea legislației în vigoare în vederea evaluării necesității continuării liberalizării circulației capitalurilor și pentru garantarea liberei circulații a capitalurilor și tranzacții libere, în special privind investițiile directe și protecția investițiilor străine.

- liberalizarea completă a mișcărilor de capital.

X.iii. Alte domenii esențiale

(39) Fiscalitate

Continuarea dezvoltării sistemului fiscal și instituțiilor acestuia

- continuarea reformei sistemului fiscal

- consolidarea administrației fiscale; conceperea unei strategii cuprinzătoare pentru administrația fiscală;

- îmbunătățirea cooperării internaționale prin punerea în aplicare a principiilor bunei guvernanțe în domeniul fiscalității.

(40) Politica privind concurența și ajutoarele de stat

a) Politica privind concurența

Crearea condițiilor favorabile concurenței între întreprinderile din UE și Iordania, precum și între întreprinderile iordaniene.

Elaborarea unei legislații și instituirea unui regim de control antitrust compatibil cu cel al UE

- instituirea unui cadru juridic adecvat pentru existența unei politici cuprinzătoare privind concurența și pentru punerea eficientă în aplicare a acesteia;

- consolidarea capacităților administrative ale Iordaniei în vederea creării unei autorități independente în domeniul concurenței, care să aibă la dispoziție resursele corespunzătoare;

- adoptarea măsurilor necesare în vederea intensificării activităților de sensibilizare a publicului cu privire la importanța politicii privind concurența;

- garantarea dreptului de a introduce o cale de atac în fața unei instanțe independente împotriva hotărârilor pronunțate în domeniul antitrust, în conformitate cu reglementările și legile naționale.

Asigurarea nediscriminării din partea monopolurilor de stat cu caracter comercial

- realizarea unui schimb de informații, fără a aduce atingere siguranței naționale, cu privire la monopolurile de stat și întreprinderile publice cărora li s-au acordat drepturi speciale.

b) Ajutoarele de stat

Dezvoltarea mecanismelor de monitorizare a ajutoarelor de stat

- elaborarea unei definiții obligatorii, uniforme, a ajutoarelor de stat, care este compatibilă cu cea a UE și crearea unui mecanism național pentru centralizarea informațiilor privind ajutoarele de stat;

- trimiterea reciprocă cu UE a unui raport anual privind valoarea totală și repartizarea ajutoarelor de stat, astfel cum prevede articolul 53 din Acordul de asociere.

(41) Proprietatea intelectuală și industrială

Consolidarea protecției drepturilor de proprietate intelectuală și industrială

- consolidarea direcției responsabile de protecția drepturilor de proprietate industrială din cadrul Ministerului Comerțului și Industriei; adoptarea de măsuri în vederea reducerii circulației și traficului de produse contrafăcute/piratate în sectoare specifice;

- continuarea aderării la principalele acorduri internaționale – inclusiv convențiile prevăzute de Acordul de asociere - și a aplicării standardelor internaționale;

- continuarea eforturilor de aliniere la elementele-cheie ale acquis-ului UE;

- stabilirea unui dialog cu organizațiile de titulari și utilizatori de drepturi de proprietate intelectuală;

- încurajarea cooperării cu Oficiul European de Brevete și Oficiul pentru Armonizare în cadrul Pieței Interne (mărci, desene și modele industriale) și intensificarea cooperării cu alți parteneri Euromed.

(42) Achiziții publice

Crearea condițiilor pentru o atribuire transparentă și competitivă a contractelor

- adoptarea și aplicarea noului cadru de reglementare în domeniul achizițiilor publice, inclusiv adoptarea și armonizarea statutelor și reglementărilor relevante din domeniul achizițiilor publice;

- îmbunătățirea funcționării sistemului actual de achiziții publice:

a) prin alinierea cu principiile-cheie ale UE, respectiv transparența, nediscriminarea, competitivitatea și posibilitatea de a introduce o cale de atac;

b) prin consolidarea capacității administrative, precum și prin oferirea de formare operatorilor economici și personalului autorităților naționale relevante, inclusiv direcțiilor din Ministerul Afacerilor Publice și Locuințelor și Ministerului de Finanțe responsabile de achizițiile publice și aprovizionări, precum și Biroului de audit;

c) prin îmbunătățirea informațiilor și a sensibilizării autorităților contractante și a comunității de afaceri cu privire la procedurile de achiziții publice;

- continuarea creării capacităților necesare în vederea realizării achizițiilor publice on line;

- continuarea analizării posibilităților de deschidere mai accentuată a piețelor de achiziții publice la regiunea Euromed.

(43) Îmbunătățirea mediului de dezvoltare a întreprinderilor

- modernizarea și îmbunătățirea competitivității sectoarelor de producție iordaniene, printre care industria, serviciile și agroindustria, prin elaborarea unei strategii iordaniene pentru modernizarea și competitivitatea întreprinderilor;

- continuarea dialogului UE-Iordania privind politica în domeniul întreprinderilor și IMM-urilor și continuarea îmbunătățirii climatului de afaceri prin punerea în aplicare a Cartei euro-mediteraneeane pentru întreprinderi:

a) în ceea ce privește conținutul, acordarea unei atenții deosebite egalității de șanse, responsabilității sociale a întreprinderilor, inovării, dezvoltării abilităților, antreprenoriatului, fiscalității favorabile întreprinderilor, protecției mediului și respectării drepturilor de proprietate intelectuală;

b) în plan procedural, încurajarea coordonării interministeriale și a coordonării între ansamblul părților interesate publice sau private semnatare ale Cartei, schimbul de bune practici cu UE și țările vecine și participarea la exercițiile regionale de evaluare a progreselor în ceea ce privește punerea în aplicare a Cartei;

- continuarea dialogului cu privire la viitorul sectorului textilelor și confecțiilor;

- schimbul de informații cu privire la ecoturism;

- mobilizarea întreprinderilor locale și investitorilor locali în jurul investițiilor străine directe în vederea stimulării inovării și dezvoltării economice interne.

(44) Promovarea investițiilor în Iordania

- elaborarea și punerea în aplicare a unei strategii de promovare a investițiilor naționale și de atragere a investițiilor străine în Iordania;

- încurajarea contactelor dintre mediul de afaceri și agențiile de promovare a investițiilor în vederea identificării posibilităților și barierelor în acest domeniu;

- participarea activă la crearea și punerea în aplicare a mecanismului euro-mediteraneean de facilitare a schimburilor și investițiilor;

(45) Cooperarea în domeniul protecției consumatorilor

- promovarea schimbului de informații privind protecția consumatorilor, inclusiv privind legislația în materie și aplicarea acesteia, siguranța produselor de consum, sisteme și instrumente de informare a consumatorilor, precum și căi de atac aflate la dispoziția acestora;

- cooperarea în vederea alinierii legislației privind protecția consumatorilor cu acquis-ul relevant al UE în vederea asigurării unui nivel ridicat de protecție a consumatorilor, în același timp cu evitarea barierelor în domeniu;

- schimbul de experiență privind capacitatea tehnică și legislativă de aplicare a legislației și privind sistemele de supraveghere a piețelor;

- promovarea activităților de formare în vederea consolidării capacităților funcționarilor administrației publice și altor reprezentanți ai intereselor consumatorilor;

- încurajarea dezvoltării asociațiilor independente de consumatori și a contactelor între reprezentanții grupurilor de consumatori;

- încurajarea educației și responsabilizării consumatorilor, precum și a protecției intereselor lor economice legitime;

(46) Statistici

Adoptarea unor metode statistice compatibile cu standardele europene în domeniile statistice relevante și continuarea construcției instituționale a sistemului statistic iordanian

- punerea în aplicare a Strategiei naționale pentru dezvoltarea statisticii (SNDS);

- introducerea unor mecanisme pentru asigurarea independenței/imparțialității statisticilor oficiale;

- operaționalizarea Comitetului consultativ pentru statistică;

- punerea în aplicare a Clasificării internaționale standard, pe industrie, a tuturor activităților economice (ISIC) Rev.4 (2008);

- continuarea dezvoltării unor statistici economice și sociale în conformitate cu standardele UE;

- continuarea statisticilor privind apa și conturile pentru apă;

- continuarea lucrărilor privind indicatorii de dezvoltare durabilă;

- promovarea statisticii, în cooperare cu toate instituțiile publice de producere a datelor;

- continuarea dezvoltării de instrumente și tehnici de diseminare a informațiilor.

XIII. Schimbările climatice, mediul, energia, transporturile

(47) Schimbările climatice

- consolidarea capacității instituțiilor iordaniene responsabile de aspectele legate de schimbările climatice;

- punerea în aplicare a dispozițiilor Convenția-cadru a Organizației Națiunilor Unite privind schimbările climatice și Protocolul de la Kyoto, inclusiv analizarea posibilităților de a recurge la mecanismele pieței carbonului;

- cooperarea în domeniul dezvoltării și instituirea unui regim post-2012 privind schimbările climatice;

- elaborarea și punerea în aplicare de strategii și planuri privind atenuarea și adaptarea la schimbările climatice;

- realizarea unor inventare ale emisiilor de gaze cu efect de seră;

- schimbul de experiențe și cunoștințe de specialitate în ceea ce privește punerea în aplicare a politicilor de reducere a emisiilor de gaze cu efect de seră și evaluarea impactului schimbărilor climatice și a măsurilor de adaptare, inclusiv promovarea posibilităților de transfer de tehnologie;

- promovarea activă a integrării considerentelor privind schimbările climatice în strategiile și politicile privind sectorul apei.

(48) Mediul

a) Asigurarea unei bune guvernanțe privind mediul

- consolidarea structurilor și procedurilor administrative, inclusiv la nivelul guvernoratelor și municipalităților, în vederea asigurării planificării strategice și financiare, punerii în aplicare și coordonării între actorii relevanți;

- revizuirea legii în vigoare privind mediul pentru perioada 2010-2012, pregătirea și adoptarea modificărilor relevante;

- revizuirea, actualizarea și punerea în aplicare a Planului de acțiune național privind mediul (PNAM) și a Planului strategic al Ministerului Mediului;

- asigurarea convergenței cu legislația UE în materie de evaluare a impactului asupra mediului, inclusiv în ceea ce privește consultarea publicului larg;

- consolidarea structurilor și procedurilor pentru evaluările strategice de mediu;

- consolidarea sistemului de gestiune a cunoștințelor în Iordania, în special colectarea și gestionarea datelor privind mediul din această țară, precum și accesul la informațiile privind mediul, prin valorificarea experiențelor și practicii UE;

- promovarea sensibilizării cu privire la principalele probleme privind mediul și punerea în aplicare a unei noi strategii naționale de promovare;

- consolidarea actorilor societății civile și promovarea participării publicului la procesul de luare a deciziilor în materie de mediu;

- adoptarea unei legislații referitoare la răspunderea privind mediul;

- publicarea de rapoarte periodice privind starea mediului;

- analizarea posibilității de participare la anumite activități ale Agenției Europene de Mediu.

b) Sectoare și teme privind mediul, inclusiv convergența progresivă cu principiile strategice și legislația UE

- Autorizare, monitorizare și inspecție

- consolidarea capacității administrative a autorităților iordaniene în ceea ce privește autorizarea, monitorizarea și inspecția.

- Calitatea aerului

- adoptarea legislației privind calitatea aerului și adoptarea de măsuri în vederea promovării îmbunătățirii gestionării calității aerului, în baza principiilor strategice ale UE și a legislației-cadru;

- pregătirea și adoptarea de planuri de acțiune care vizează combaterea poluării atmosferice, inclusiv poluarea transfrontalieră.

- Gestionarea apei și protecția mediului marin

- punerea în aplicare a acțiunilor prioritare prevăzute de strategia națională privind apa;

- adoptarea legislației privind gestionarea apei și instituirea unui sistem de îmbunătățire a calității apei, în baza principiilor strategice și legislației UE;

- promovarea gestionării integrate a resurselor hidrice;

- consolidarea instituțiilor din sectorul apei în ceea ce privește monitorizarea calității apei;

- schimbul de informații privind cele mai bune practici și transferul de cunoștințe privind aspectele-cheie legate de apă, inclusiv lipsa și refolosirea apei;

- analizarea legăturilor dintre aprovizionarea cu apă și eficiența energetică.

- promovarea protecției marine.

- Gestionarea deșeurilor

- adoptarea și punerea în aplicare a unor strategii relevante în domeniul gestionării deșeurilor (inclusiv în ceea ce privește deșeurile periculoase);

- adoptarea legislației în domeniul gestionării deșeurilor, în baza principiilor strategice și legislației UE;

- instituirea unui sistem de autorizare pentru organismele care desfășoară activități de eliminare sau valorificare a deșeurilor, cât și pentru inspecția și controlul unor asemenea instalații.

- Protejarea naturii

- continuarea instituirii unui sistem de zone protejate bazat pe principiile strategice și legislația UE;

- punerea în aplicare a acțiunilor prioritare ale strategiei naționale și planului de acțiune de combatere a deșertificării;

- ratificarea amendamentului de la Gaborone, care permite aderarea organizațiilor regionale de integrare economică la Convenția privind comerțul internațional cu specii sălbatice de faună și floră pe cale de dispariție (CITES).

- Poluarea industrială

- încurajarea întreprinderilor iordaniene să folosească metode de producție ecologice, prin instituirea unui sistem integrat de autorizare, bazat pe principiile strategice și legislația UE.

- Substanțele chimice

- elaborarea și adoptarea unei strategii privind substanțele chimice în vederea îmbunătățirii cunoștințelor părților interesate și asigurării unei gestionări mai sigure a substanțelor chimice;

- restrângerea folosirii substanțelor chimice periculoase și înlocuirea treptată a celor mai periculoase dintre acestea;

- Integrarea aspectelor legate de mediu

- promovarea activă a integrării aspectelor legate de mediu în cadrul celorlalte politici sectoriale.

c) Cooperarea regională

- continuarea cooperării în cadrul inițiativei „Orizont 2020”;

- cooperarea în chestiunile regionale privind apa și analizarea posibilităților unei cooperări consolidate cu țările vecine privind aspectele legate de mediu;

- promovarea și punerea în aplicare a instrumentelor care permit societății civile să participe la procesul de luare a deciziilor în ceea ce privește gestionarea transfrontalieră apei.

(49) Energie

a) Sectoarele și temele privind energia, inclusiv convergența progresivă cu principiile strategice și legislația UE

- Cooperarea în domeniul energiei se va baza, între altele, Declarația comună privind prioritățile de cooperare între Comisia Europeană și Regatul hașemit al Iordaniei în sectorul energiei, semnat la 31 octombrie 2007.

- Politica energetică

- urmărirea punerii în aplicare a strategiei pe termen lung pentru Iordania în baza planului director iordanian privind sectorul energiei;

- schimbul de experiență și de cele mai bune practici în vederea alinierii progresive a politicii energetice iordaniene cu cea a UE, inclusiv cooperarea privind aspecte instituționale, luând în considerare particularitățile Iordaniei.

- Piețele electricității și gazului

- depunerea de eforturi în vederea alinierii treptate a Iordaniei la principiile pieței interne a electricități și gazului din UE, inclusiv deschiderea progresivă a piețelor sale, prețurile la energie și reforma piețelor;

- urmărirea creării unei comisii de reglementare în domeniul energiei.

- Rețelele energetice

- consolidarea dialogului și a cooperării tehnice și, după caz, la nivel politic, în ceea ce privește crearea și dezvoltarea de rețele naționale și regionale de electricitate, de gaz și de petrol, inclusiv cele destinate tranzitului spre UE;

- schimbul de informații și cele mai bune practici privind pierderile din rețea, precum și privind siguranța și securitatea rețelei;

- Eficiența energetică și surse de energie regenerabile

- urmărirea consolidării cadrului instituțional iordanian (Centrul național de cercetare în domeniul energiei);

- înregistrarea de progrese în ceea ce privește participarea Iordaniei la Programul privind energia inteligentă.

- Eficiența energetică

- continuarea susținerii dezvoltării politicii iordaniene în materie de eficiență energetică, inclusiv a politicii privind eficiența energetică a clădirilor;

- depunerea de eforturi în vederea adoptării, de către Iordania, a măsurilor de politică adecvate, bazate pe legislația și cele mai bune practici ale UE în domeniul eficienței energetice în toate sectoarele economiei având în vedere, între altele, etichetare aparatelor electrocasnice și elaborarea unui cod al construcțiilor.

- Energia regenerabilă

- urmărirea punerii în aplicare a politicii iordaniene în domeniul energiei regenerabile;

- asigurarea alinierii progresive a Iordaniei la legislația și cele mai bune practici ale UE în domeniul energiei regenerabile, inclusiv prin intermediul obiectivelor strategice;

- identificarea posibilităților de cooperare în vederea facilitării transferului de tehnologie;

- cooperarea în vederea dezvoltării instrumentelor adecvate în vederea finanțării proiectelor privind energia regenerabilă.

- Siguranța și securitatea nucleară

- cooperarea în domeniul legislației și reglementării sectorului nuclear, crearea unei culturi a siguranței nucleare, precum și gestionarea combustibilului uzat și a deșeurilor radioactive;

- cooperarea privind aspecte instituționale, inclusiv prin continuarea consolidării Comisiei iordaniene de reglementare nucleară și altor organisme relevante;

- cooperarea privind activități care vizează sensibilizarea cu privire la necesitatea unei securități nucleare sporite, precum și dobândirea de cunoștințe în acest domeniu la nivel regional.

b) Cooperarea regională

- continuarea participării la inițiativele regionale de cooperare în domeniul energiei lansate de Uniunea pentru Mediterana, în special punerea în aplicare a Planului de acțiune prioritar pentru 2008-2013 în cadrul Parteneriatului euro-mediteraneean privind energia;

- continuarea consolidării cooperării între UE și Mashrek în sectorul gazelor și intensificarea integrării regionale în ceea ce privește piețele de electricitate;

- cooperarea în contextul regional în vederea dezvoltării energiilor regenerabile și a eficienței energetice, inclusiv în cadrul Centrului regional pentru energii regenerabile și eficiență energetică și al Planului solar mediteraneean.

(50) Transporturi

a) Punerea în aplicare a Politicii naționale privind transporturile și infrastructura

- punerea în aplicare a unei politici naționale durabile a transporturilor pentru promovarea tuturor mijloacelor de transport, în vederea garantării unor sisteme de transport eficiente și sigure;

- continuarea apropierii cadrului legislativ și al celui de reglementare cu standardele europene și internaționale;

- continuarea dezvoltării unor strategii sectoriale privind politica națională în domeniul transporturilor (strategii privind bazele de date, modernizarea echipamentului tehnic și a parcurilor de autovehicule) rutiere, feroviare, aeriene, maritime și a intermodalității, inclusiv a calendarelor și obiectivelor de referință, în vederea punerii în aplicare și definirii responsabilităților administrative și a planurilor financiare;

- continuarea dezvoltării unei politici privind infrastructura în vederea identificării și evaluării proiectelor de infrastructură privind diverse mijloace de transport;

- dezvoltarea unor strategii de finanțare care pun accentul pe întreținere, constrângerile de spațiu și infrastructurile de legătură care lipsesc, o dată cu promovarea participării sectorului privat la proiectele de transport.

- Cooperarea regională

- continuarea participării la exercițiul de planificare a infrastructurilor de transport din bazinul mediteraneean;

- continuarea participării la crearea unui sistem global de navigație prin satelit în regiunea mediteraneeană;

- adoptarea măsurilor necesare de simplificare a formalităților, în conformitate cu Planul de acțiune privind transportul regional, care vizează îmbunătățirea funcționării rețelei de transport în vederea creșterii fluidității fluxurilor de transport dintre Iordania, partenerii regionali și UE;

b) Punerea în aplicare a măsurilor și reformelor reținute în sectorul transporturilor rutiere și feroviare

- crearea unei organism de reglementare unic pentru transporturile terestre (feroviare și rutiere);

- dezvoltarea unui sistem integrat de transporturi publice intermodale;

- continuarea punerii în aplicare a unui sistem de acordare de licențe în sectorul rutier pentru activitățile de transport de pasageri și mărfuri, în vederea asigurării unor condiții de concurență egală în sectorul transportului de mărfuri și pentru stimularea transportului public de călători;

- continuarea consolidării normelor de executare din legislația socială și a cerințelor tehnice, conform convențiilor internaționale și standardelor UE din domeniul produselor periculoase și timpilor de conducere;

- punerea în aplicare a politicii feroviare în vederea îmbunătățirii siguranței, rapidității și eficienței serviciilor de transport de mărfuri (inclusiv aspecte privind procedurile de trecere a frontierei), inclusiv dezvoltarea unor servicii intermodale și multimodale și abordarea aspectelor legate de interoperabilitate, în special în ceea ce privește ecartamentele diferite ale șinelor de cale ferată și alte standarde tehnice;

- Cooperarea regională

- analizarea avantajelor create de cooperarea regională în vederea promovării eficienței și interoperabilității serviciilor de transport terestre;

- continuarea eforturilor în vederea alinierii cadrelor legislative și de reglementare la normele europene și internaționale, în context regional.

c) Punerea în aplicare a măsurilor și reformelor reținute în sectorul aviației

- asigurarea punerii în aplicare a Acordului euro-mediteranean privind serviciile aeriene semnat la 15 decembrie 2010 pentru a permite convergența rapidă a cadrului juridic aplicabil și deschiderea progresivă a accesului la piața aeriană;

- continuarea punerii în aplicare a politicii naționale în vigoare privind aviația și continuarea consolidării capacității administrative (inclusiv o separare a funcțiilor de reglementare și operaționale ale administrației aviației civile);

- analizarea posibilităților de implicare a Iordaniei în cadrul inițiativei „Cerul unic european” și consolidarea punerii în aplicare a inițiativei Blue Med;

- cooperarea strânsă în domeniul politicii în materie de aviație;

- intensificarea coordonării cu Agenția Europeană de Siguranță a Aviației (AESA);

- cooperarea în domeniul securității aeriene (dispoziții comune de combatere a terorismului internațional) în conformitate cu Acordul euro-mediteranean privind serviciile aeriene și convențiile internaționale relevante;

- încurajarea cooperării tehnice cu autoritățile de aviație civilă ale statelor membre UE.

d) Punerea în aplicare a măsurilor și reformelor reținute în sectorul maritim

- cooperarea cu UE în vederea alinierii politicilor privind siguranța și securitatea maritimă;

- punerea în aplicare a măsurilor de siguranță și securitate maritimă prin instituirea sistemelor de control de către statul de port și statul de pavilion, precum și consolidarea structurilor instituționale ale administrației maritime și sectorului portuar pentru a permite acestora să preia responsabilitățile în materie de siguranță, securitate, precum și prevenire și control al poluării maritime, inclusiv modernizarea instalațiilor de comunicați radio, instituirea unui serviciu de dirijare a traficului și formarea navigatorilor;

- continuarea punerii în aplicare a convențiilor internaționale relevante ale Organizației Maritime Internaționale (OMI), precum și a hotărârilor Comitetului pentru protecția mediului marin privind siguranța petrolierelor;

- analizarea și punerea în aplicare a restructurării sectorului portuar (separarea funcțiilor operaționale și comerciale) și identificarea acțiunilor de sprijin tehnic care vizează îmbunătățirea calității infrastructurii și serviciilor portuare;

- în cazul porturilor considerate ca făcând parte din rețeaua de „autostrăzi ale mării”, angajarea respectării anumitor criterii de calitate privind infrastructura și serviciile portuare, procedurile administrative și coordonarea inspecțiilor și serviciilor maritime și intermodale.

- Cooperarea regională

- continuarea participării la cooperarea regională privind politica maritimă, porturile și transportul maritim pe distanță scurtă;

- continuarea cooperării cu UE și partenerii mediteraneeni în cadrul Organizației Maritime Internaționale și promovarea participării la noul proiect regional privind siguranța maritimă (SAFEMED).

C. DIMENSIUNEA ȘTIINȚIFICĂ ȘI UMANĂ

XIV. Societatea informațională, știință și tehnologie, cercetare și inovare

(51) Societatea informațională și cooperarea în domeniul politicii audiovizualului

a) Cooperarea privind societatea informațională

Continuarea progreselor și a schimbului de opinii privind politica și reglementarea în domeniul comunicațiilor electronice

- continuarea dezvoltării unui cadru de reglementare cuprinzător care cuprinde autorizarea și interconectarea rețelelor și serviciilor, accesul la aceste rețele și servicii, serviciul universal și drepturile utilizatorilor, protecția consumatorilor, prelucrarea datelor personale și protecția vieții private în sectorul comunicațiilor electronice, gestionarea spectrului de frecvențe radio, precum și orientarea tarifelor în funcție de costuri;

- cooperarea în vederea continuării consolidării independenței și capacității administrative a Comisiei de reglementare a telecomunicațiilor (CRT) în vederea asigurării posibilității acesteia de a adopta măsurile de reglementare adecvate, de a asigura respectarea acestora și de a monitoriza existența unui climat concurențial loial pe piață;

- cooperarea cu Grupul euro-mediteraneean al autorităților de reglementare a comunicațiilor electronice (EMERG) și cu autoritățile de reglementare din statele membre ale UE, cu privire la aspecte de interes comun;

- promovarea cooperării în domeniul politicilor în materia societății informaționale.

Realizarea de progrese privind dezvoltarea și utilizarea aplicațiilor societății informaționale

- cooperarea în vederea revizuirii și punerii în aplicare a Strategiei iordaniene privind tehnologiile informației și comunicațiilor (ITC), în special privind promovarea rețelelor de acces în bandă largă, îmbunătățirea securității rețelelor, introducerea rețelelor de nouă generație (RNG) și o folosirea la scară mai mare a ITC de către cetățeni,mediul de afaceri și administrații prin dezvoltarea unui conținut local pentru internet și introducerea serviciilor online și a „cloud computing-ului”, în special comerțul electronic, administrația on-line, e-Sănătate, învățământul on-line, precum și semnătura electronică;

- cooperarea în domeniul dezvoltări parteneriatelor public-privat în vederea punerii în aplicare a Strategiei naționale iordaniene în materie de ITC;

- promovarea proiectelor comune privind tema ITC care face parte din Programul-cadru al Comunității Europene pentru activități de cercetare și dezvoltare tehnologică.

b) Cooperarea în domeniul audiovizual

- promovarea unui schimb de opinii privind politica în domeniul audiovizualului;

- punerea în aplicare a unui sistem de reglementare transparent, eficace și previzibil și continuarea consolidării și menținerii independenței autorității de reglementare în domeniul audiovizualului;

- încurajarea schimbului de informații și experiență în ceea ce privește aspecte de reglementare în domeniul audiovizualului.

(52) Știință și tehnologie, cercetare, dezvoltare și inovare

a) accelerarea participării Iordaniei la Spațiul european de cercetare la Programul-cadru comunitar;

- punerea în aplicare a unui Acord de cooperare științifică și tehnologică; promovarea și finalizarea rețelei de puncte de contact naționale (PCN) pentru programul-cadru de cercetare și instituirea, pornind de la această rețea, a unui ansamblu de puncte de contact naționale tematice, în coordonare cu punctul de informare iordanian de pe lângă Consiliul superior pentru știință și tehnologie (CSST);

- folosirea oportunității de a participa în cadrul Rețelei Europene a Întreprinderilor;

- consolidarea capacităților Consiliului superior pentru știință și tehnologie și ale Consiliului superior al fondului pentru cercetare științifică;

- revizuirea și elaborarea unei politici solide în domeniul CDI (cercetare, dezvoltare și inovare);

- consolidarea participării Iordaniei în cadrul celui de-al șaptelea program-cadru pentru activități de cercetare și de dezvoltare tehnologică (PC7);

- promovarea consolidării capacităților de cercetare în vederea intensificării participării Iordaniei la Spațiul european de cercetare;

- consolidarea dialogului regional în materie de știință și tehnologie cu alte țări mediteraneene, prin intermediul instrumentelor de capacitate ale PC7 (proiectul Inconet, inițiativele MIRA și ERAWIDE) și al altor programe comunitare;

b) Dezvoltarea capacităților științifice și tehnologice în vederea consolidării inovării și folosirii rezultatelor CDT în industrie și de către sectorul IMM-urilor

- crearea unui program național de transfer de tehnologie care vizează conectarea institutelor de cercetare și întreprinderilor industriale prin intermediul unui organism central de coordonare;

- revizuirea politicii în materie de CDI în vederea garantării aplicabilității în industrie (sectorul privat);

- sensibilizarea țării cu privire la importanța comercializării și consolidarea capacităților persoanelor responsabile de procesul de comercializare;

- îmbunătățirea colaborării dintre cercetători și sectorul privat.

c) Încurajarea integrării Iordaniei în schimburile științifice la nivel înalt

- consolidarea participării Iordaniei la programul internațional Marie Curie, în special la Programul internațional de schimb de personal de cercetare (programul IRSES);

- multiplicarea schimburilor de personal în proiectele de cercetare și promovare a participării cercetătorilor iordanieni la dezbaterile științifice internaționale.

XV. Contactele interpersonale

(53) Educație, formare și tineret

a) Continuarea reformei sistemelor de învățământ și de formare profesională în cadrul programului național iordanian, în vederea alinierii la normele și practicile UE în vigoare

- sprijinirea reformei sistemului de învățământ în conformitate cu programul național iordanian, în strânsă cooperare cu instituțiile naționale responsabile de supravegherea calității învățământului și formării;

- promovarea dezvoltării capitalului uman și a participării partenerilor sociali la oferta de programe educative și de formare, precum și la reforma acestora;

- promovarea dezvoltării unui cadru național de calificări, inclusiv a unor profiluri profesionale și de competențe, precum și înregistrarea de progrese în ceea ce privește integrarea femeilor pe piața muncii;

- promovarea reformei învățământului superior, inclusiv în ceea ce privește asigurarea calității și posibilitatea de transfer al creditelor, prin intermediul programului TEMPUS și a mobilității academice oferite de programul Erasmus Mundus;

- promovarea reformei învățământului superior în conformitate cu principiile procesului Bologna și promovarea integrării Iordaniei în procesul de la Copenhaga, în conformitate cu comunicatul de la Bordeaux din 2008;

b) Consolidarea cooperării în domeniile educației, formării și tineretului

- continuarea dialogului privind politicile menite să asigure calitatea sistemelor de învățământ și formare, inclusiv transparența și recunoașterea calificărilor profesionale;

- promovarea învățării pe tot parcursul vieții, în special deprinderea de competențe la locul de muncă, în vederea adaptării dispozițiilor naționale la necesitățile pieței ocupării forței de muncă și la economia bazată pe cunoaștere;

- promovarea dezvoltării unui proces de elaborare a politicilor bazat pe elemente concrete în cadrul sistemului de învățământ și de formare profesională prin participarea la un proces de învățare reciprocă, în contextul procesului Torino;

- multiplicarea legăturilor între instituțiile de învățământ din Iordania și cele din UE;

- intensificarea schimburilor de tineri și a cooperării în domeniul educației informale și încurajarea dialogului intercultural.

c) Intensificarea cooperării culturale

- promovarea cooperării și a schimburilor culturale conform principiilor consacrate în Convenția UNESCO din 2005 privind protecția și promovarea diversității expresiilor culturale;

- cooperarea privind aspectele de politică culturală și în domeniile de interes comun, inclusiv gestionarea patrimoniului cultural și dezvoltarea industriilor culturale;

- promovarea dialogului intercultural;

- cooperarea în cadrul forurilor internaționale precum UNESCO, printre altele, în vederea dezvoltării diversității culturale și valorificării patrimoniului cultural și istoric;

- intensificarea participării Iordaniei în cadrul programelor culturale relevante ale UE .

(54) Sănătate publică

Consolidarea gradului de sănătate publică în Iordania și intensificarea dialogului în materie de sănătate

- continuarea reformei sectorului de sănătate din Iordania;

- purtarea unui dialog privind prevenirea și controlul bolilor transmisibile și netransmisibile, inclusiv punerea în aplicare a Regulamentului sanitar internațional și a Convenției-cadru privind controlul tutunului;

- cooperarea privind furnizarea de informații din domeniul sănătății și participarea Iordaniei în cadrul rețelei extinse a UE în materie de sănătate;

- continuarea dialogului regional în domeniul sănătății, inclusiv în contextul Uniunii pentru Mediterana.

D. MONITORIZARE

Subcomitetele instituite prin acordul de asociere monitorizează progresele înregistrate în realizarea acestor priorități.

Planurile de acțiune vor ghida lucrările dintre UE și Iordania. În cazul în care anumite măsuri necesită adoptarea de către UE a unor decizii obligatorii din punct de vedere juridic, Comisia va recomanda Consiliului adoptarea directivelor de negociere necesare.

Organele comune instituite în temeiul Acordului de asociere vor continua și monitoriza punerea în aplicare a Planului de acțiune în baza rapoartelor periodice privind punerea în aplicare a acestuia.

Planul de acțiune poate fi modificat în mod periodic și/sau actualizat în funcție de progresele înregistrate în ceea ce privește respectarea priorităților fixate.